2012-yilgi Yozgi Paralimpiada oʻyinlari medallar jadvali

Medallar jadvali 2012-yilgi Yozgi Paralimpiya o‘yinlarida ishtirok etgan Milliy Paralimpiya qoʻmitalari (MPQ) sportchilari tomonidan qoʻlga kiritilgan oltin medallar soni boʻyicha tartiblanadi. 2012-yilgi Paralimpiya oʻyinlari navbatdagi oʻn toʻrtinchi oʻyinlar boʻlib, toʻrt yilda bir marta boʻlib oʻtadigan va jismoniy hamda aqliy nogironligi boʻlgan sportchilar uchun tashkillashtirilgan ochiq musobaqadir. Oʻyinlar Buyuk Britaniyaning London shahrida 29-avgustdan 9-sentabrgacha boʻlib oʻtgan.

Bu oʻyinlarda 164 ta Milliy Paralimpiya qoʻmitasidan 4 280 nafar sportchi 20 sport turi boʻyicha 503 ta musobaqada ishtirok etgan. Bu koʻrsatkichlar Paralimpiya tarixidagi ishtirokchilar va MPQlar soni boʻyicha eng yuqori koʻrsatkich boʻlgan. Medallar Lin Cheung tomonidan ishlab chiqilgan boʻlib, unda Britaniya muzeyida saqlanadigan yunon maʼbudasi Nika haykalidan qanot tasviri olingan. Medal yozuvlarini Qirollik zarbxonasi tayyorlagan.

57 ta MPQ kamida bitta oltin medal yutishga muvaffaq boʻldi, jami 75 ta MPQ esa hech boʻlmaganda bitta medal (istalgan turdagisi) qoʻlga kiritdi. Chili, Efiopiya, Fiji, Shri-Lanka va Oʻzbekiston oʻz tarixidagi ilk Paralimpiya medallarini qoʻlga kiritdi. Ular ichida Fiji Milliy Olimpiya qoʻmitasi 2016-yilgacha hech qachon Olimpiya oʻyinlarida medal yutmagan edi. Xitoy umumiy 231 medal (shundan 95 ta oltin) bilan jadvalda birinchi oʻrinni egalladi. Mezbon Buyuk Britaniya esa 120 medal (34 ta oltin) bilan uchinchi oʻrinni oldi. Oʻyinlarning eng muvaffaqiyatli sportchisi avstraliyalik suzuvchi Jacqueline Freney boʻlib, u sakkizta oltin medalni qoʻlga kiritdi. Suzish musobaqalaridan tashqari boshqa musobaqalardagi eng muvaffaqiyatli sportchilar sifatida amerikalik Raymond Martin va britaniyalik David Weir qayd etildi. Ularning ikkalasi ham yengil atletika boʻyicha toʻrttadan oltin medal yutdi. Shuningdek, britaniyalik Sarah Storey velosiped sportida toʻrtta oltin medalga sazovor boʻldi.

 Medallar jadvali 


Quyidagi jadvaldagi tartib Xalqaro Paralimpiya qo‘mitasi (XPQ) tomonidan taqdim etilgan maʼlumotlarga asoslangan va ularning medal jadvallari anʼanalariga mos keladi. Odatiy ravishda, jadval avvalo oltin medallar soni boʻyicha tartiblanadi (bu kontekstdagi „davlat“ – Milliy Paralimpiya qo‘mitasi tomonidan vakillik qilinadigan birlik). Keyin kumush medallar, soʻngra bronza medallar soni hisobga olinadi. Agar davlatlar natijalari shunda ham teng boʻlsa, ular alifbo tartibida XPQ kodi boʻyicha bir xil oʻrinda koʻrsatiladi.

Dzyudo musobaqasida qoʻshimcha oʻn uchta bronza medali topshirildi. Chunki yarim finalda magʻlub boʻlgan ikki ishtirokchining ikkalasiga ham bronza medali topshirilgan va uchinchi oʻrin uchun alohida bahs boʻlmagan.

 Yana qarang 
 2012-yilgi Yozgi Olimpiya o‘yinlari medallar jadvali

 Manbalar 

 Havolalar 
 Xalqaro Paralimpiya qoʻmitasi
 London 2012 Paralimpiya oʻyinlari rasmiy sayti 

Medallar boʻyicha
2012